Hilar

Doi biciclişti care circulau pe sensuri opuse au „reuşit” să se izbească unul de altul pe un drum comunal de pe raza comunei Straja. Accidentul hilar s-a petrecut miercuri, în jurul orei 16.40, iar unul dintre biciclişti a suferit leziuni la cap.

Din cercetările efectuate de poliţişti rezultă că un bărbat în vârstă de 65 de ani, din comuna Straja, a intrat în coliziune, într-un vârf de rampă, cu bicicleta condusă de o femeie în vârstă de 30 de ani, tot din Straja, care circula din sens opus, însă nu pe sensul ei, ci pe partea stângă a carosabilului.

În urma impactului, bărbatul de 65 de ani a căzut, lovindu-se la cap şi suferind leziuni uşoare.

Cei doi biciclişti au fost verificaţi cu aparatul etilotest, rezultând că nu au consumat alcool.

Accidentele cu biciclişti sunt o reală problemă în judeţul Suceava. S-a ajuns ca imprudenţa bicicliştilor să fie a treia cauză a accidentelor care se petrec pe raza judeţului nostru, ceea ce spune multe despre cât de serioasă este problema.